Filmajánló: Déryné (1951)

Ha szeretnél többet megtudni arról, min ment keresztül a 19. század színésze, a kor embere, milyen volt kultúrája, öltözködési módja, akkor a Déryné egy neked való film! Nem csak a triviális tudásod nő majd, de még az irodalom órákra is hasznos információkat gyűjthetsz! A film 1951-ben jelent meg.

A Habsburg Birodalom korszakában járunk, ahol a német a hivatalos nyelv. A történet egy pesti magyar színtársulat küzdelmeit, megpróbáltatásait tárja a nézők szeme elé: kezdve egy magyar színház felépülésével és lebontásával, belepillanthatunk a vándorszínészek életébe, megfigyelhetjük viszályukat Miskolc polgármesterével, majd Déryné fellépését a német színházban. Egy momentum közös minden kalandjukban: a siker. Az előbb említett hölgy, a film címadója, Déryné Széppataky Róza korának sztárja, akinek minden magyar városban és faluban ismerik a nevét, várják érkezését. A filmből kiderül, miként lesz neve Déryné, miről álmodozik, hogyan szeretne nagy színházakban színészkedni. Majd látjuk, ahogy szépen lassan rájön: célja a nép szórakoztatása, és inkább választja a koplalást, a rossz időjárásban való utazást, az életet az istállóban, mintsem, hogy gazdag lehessen, arisztokratákat szórakoztatva. A filmben feltűnnek még olyan nevek, mint Katona József - a Bánk bán írója -, Szentpétery Zsigmond - Déryné nagy szerelme -, valamint más neves színészek, s a kor néhány gazdagja, arisztokratája is.

Nincs szerintem színház szerelmes, aki ne élvezné a művet. Igaz, nem egy mai alkotás, azonban mindenkinek nyújthat valamit a magyar filmtörténelem e klasszikus darabja. A korabeli kultúra megismerése, az arisztokrácia és a polgárság viszonyának bemutatása is hangsúlyt kap a filmben. Déryné, mint erős női karakter, sok lánynak lehet példaképe. A pályakezdő színészeknek motivációt adhat a színész csapat, akik semmilyen körülmények között nem adták fel. A történelem kedvelőinek is érdekes utazás ez a történet. Koros, de kortalan mű, melyet különösen értékessé tesz a filmes és színházi színészet harmóniája.

Készítette: a Hasonlatok csapata
(Kathi Panna, Molnár Zsolt,
Muraközi Lili, Szőnyi Dávid)